ความมุ่งมั่นของ สตีฟ จอบส์ ในปี 1997
ปี 1997 เป็นปีที่สตีฟจอบส์ได้กลับเข้ามารับตำแหน่ง CEO ของ Apple อีกครั้ง และนั่นเป็นจุดเริ่มต้นการกลับมาของบริษัท Apple  ย้อนกลับไปก่อนหน้านั้น 20 ปี..
29 เม.ย. 2561

ความมุ่งมั่นของ สตีฟ จอบส์ ในปี 1997 / โดย ลงทุนแมน
ปี 1997 เป็นปีที่สตีฟจอบส์ ได้กลับเข้ามารับตำแหน่ง CEO ของ Apple อีกครั้ง
และนั่นเป็นจุดเริ่มต้นการกลับมาของบริษัท Apple
ย้อนกลับไปก่อนหน้านั้น 20 ปี..
ปี 1976 จอบส์ ได้ก่อตั้งบริษัท Apple กับเพื่อนของเขาชื่อ Steve Wozniak
แต่ต่อมาปี 1985 เขากลับถูกคณะกรรมการบริษัทกดดันให้ลาออกจากบริษัท Apple ไป
หลังลาออกจาก Apple จอบส์ได้ก่อตั้งบริษัทใหม่ชื่อ NeXT
เขาปั้นบริษัท NeXT ขึ้นมาใหม่ และระหว่างนั้นบริษัท Apple ก็ย่ำแย่ลง
บริษัท Apple จึงจำเป็นต้องขอให้จอบส์กลับมาบริหาร Apple และได้ซื้อบริษัท NeXT ในปี 1997
และนั่นก็เป็นจุดเริ่มต้นของ iMac iPod และ iPhone..
20 ปีผ่านไป
ปี 2017 บริษัท Apple เป็นบริษัทมหาชนที่ใหญ่สุดในโลก มีกำไรมากที่สุดในโลก และมีเงินสดในบริษัทมากที่สุดในโลก
และ นี่คือคำพูดของเขาที่ CNBC ได้เคยสัมภาษณ์ในเดือนตุลาคมปี 1997 ตอนที่เขามีโอกาสได้กลับมาทำงานที่ Apple อีกครั้ง
"ผมทำงานหนักมาก รถของผมจะเข้ามาบริษัทแต่เช้า และออกจากที่ทำงานช้ากว่าคนอื่น และทำงานในวันหยุดด้วย
ทั้งที่ผมก็ให้คุณค่ากับเวลาของครอบครัวด้วย ดังนั้นผมมีความมุ่งมั่นมากกับเรื่องนี้ เรื่องที่จะทำให้ Apple กลับมาได้อีกครั้ง
ผมก่อตั้งบริษัทนี้มากับ Steve Wozniak ในโรงรถของพ่อแม่ผม เมื่อ 20 ปีที่แล้ว
ดังนั้นที่นี่เป็นสถานที่ที่อยู่ในหัวใจของผมแน่นอน
ผมรับเงินเดือนแค่ 1 ดอลลาร์ต่อปี เพราะผมคิดว่าจะไม่รบกวนผู้ถือหุ้นมากเกินไป
ดังนั้นผมมีความมุ่งมั่นมากกับเรื่องนี้
ผมอยากจะเห็น Apple กลับมาได้อีกครั้ง และผมคิดว่ามันจะเป็นอย่างนั้น"
มีคำถามที่น่าสนใจคือ สตีฟ จอบส์ โดนถามว่า การที่คุณคอยตรวจพนักงานทุกจุด คุมตลอดเวลา เรื่องนี้จะเป็นปัญหาไหม?
"เขาตอบว่า คุณรู้ไหม ถ้าคนที่เก่งจริงๆเขาจะไม่กังวลเรื่องนี้..
คนที่เก่งจริงๆย่อมอยากที่จะทำงานกับคนเก่งที่สุดที่เขาจะหาเจอ และต้องเก่งกว่าเขาด้วย
เพราะอะไร?
ถ้าคุณทำงานกับคนที่เก่งกว่าคุณ คุณก็จะเติบโตขึ้น"
จากบทสัมภาษณ์ตอนปี 1997 ก็น่าจะเดาได้ว่า เขาเน้นย้ำเรื่องการทำให้ Apple กลับมาได้ถึง 2 ครั้ง คำพูดของเขาสัมผัสได้ถึงความมุ่งมั่น
และ เขาก็จะทำงานสไตล์เดิมคือให้รายละเอียดกับทุกจุด ไม่กลัวว่าจะกดดันพนักงาน เพราะถ้าเขาไม่ทำอย่างนั้น เราก็คงไม่ได้เห็น iPhone ในวันนี้
และที่สำคัญ พนักงานคนนั้นก็คงจะเก่งขึ้นมาก เพราะได้เรียนรู้ความคิดของ สตีฟ จอบส์
ถ้าตอนนี้เรากำลังโดนเจ้านายที่เก่งกว่า คอยแก้งาน ป้อนงานหนักให้กับเรา
ให้คิดเป็นเรื่องดีว่า นี่แหละเป็นโอกาสที่จะทำให้เรา เก่งขึ้น เติบโตขึ้น
ตรงกันข้าม ถ้าตอนนี้เรากำลังทำงานแบบสบายๆ ไม่ต้องทำอะไรมาก
นี่เป็นสัญญาณเตือนว่าเราอาจจะกำลังหยุดพัฒนาขึ้นแล้ว
ปิดท้ายด้วยข้อมูลที่น่าสนใจ
ถ้าเราได้ดู สตีฟ จอบส์ ให้สัมภาษณ์ในปี 1997 แล้วประทับใจกับความมุ่งมั่นของเขามาก ทำให้เราซื้อหุ้น Apple ในตอนนั้น แล้วตอนนี้หุ้น Apple จะมีมูลค่ามากขึ้นเท่าไร?
เดือนตุลาคม ปี 1997 ตอนที่ สตีฟ จอบส์ ให้สัมภาษณ์ หุ้น Apple มีราคา 0.61 ดอลลาร์
ตอนนี้ 20 ปี ผ่านไป หุ้น Apple มีราคา 162.32 ดอลลาร์
มูลค่าเพิ่มขึ้น 266 เท่า
ถ้าเราลงทุนกับบริษัท Apple ไป 1 แสนบาทในตอนนั้น ตอนนี้เราจะมีเงิน 26.6 ล้านบาท เท่านั้นเอง..
----------------------
ลงทุนแมนก่อตั้งในปี 2017 มีความมุ่งมั่นให้คนไทยทุกคนมีความรู้
ติดตามบทความลงทุนแมน ได้ที่
-แอป blockdit 
-อินสตาแกรม 
-ทวิตเตอร์ 
-ไลน์ 
----------------------
Reference